钦定古今图书集成/明伦汇编/氏族典/第060卷 > 徐学颜
## 钦定古今图书集成/明伦汇编/氏族典/第060卷 > 徐学颜

按《明外史徐学颜传》：“学颜，字君复，永康人。母疾，衣不
解带。父为兵马指挥，忤要人，将置重辟。学颜号泣争
于刑部，至啮臂血溅于庭，乃获释。崇祯三年建东宫，
诏举孝友廉洁、博物洽闻、可励俗维风者，有司以学
颜应，寝不行。三登乡试副榜，以恩贡生特授楚府左
长史，引义匡辅，王甚敬之。会十五年冬江夏知县以”
朝觐行，学颜摄江夏事，缮修守备。楚府新募兵，即令
学颜将之。明年五月，大寇临城，城陷。学颜格斗，断左
臂，大骂不屈，为贼支解，一家二十馀人殉之。事闻，赠
佥事。